Doodskis-video: Twee hoor dan hul lotBetogers buite die hooggeregshof in Middelburg waar Theo Martins Jackson en Willem Oosthuizen verhoor is (25 Augustus 2017)Foto: Maroela Media Theo Martins Jackson (29) en Willem Oosthuizen (28), die beskuldigdes in die berugte doodskisvideo-saak, is Vrydag in die hooggeregshof in Middelburg skuldig bevind op verskeie aanklagte. Talle lede van die gemeenskap het buite in die straat voor die hof bymekaargekom en daar was ŉ groot polisieteenwoordigheid. Verskeie informele politieke leiers het voor die hofverrigtinge hardop gebid vir “swaar en regverdige vonnisse”. Politieke leiers het die betogers toegespreek wat plakkate rondgeswaai het met die woorde “Black lives matter” daarop gedruk. Van die ander betogers het doodskiste om hoog gehou en gedans. Daar was ook plakkate waarop ŉ kruis en foto’s van Jackson en Oosthuizen geplak is. Die twee mans is daarvan beskuldig dat hulle Victor Rethabile Mlotshwa verlede jaar in ŉ doodskis ingedwing het. Jackson en Oosthuizen het duidelik gespanne gelyk voor die uitspraak gelewer is. Hulle het tereg gestaan op ŉ aanklag van die besit van ŉ ongelisensieerde vuurwapen, twee aanklagte van aanranding met die doel om ernstig te beseer, een van ontvoering, een van poging tot moord, een van intimidasie en een van dwarsboming van die gereg. Regter Sheila Mpahlele het ŉ volledige, tydsame uitspraak in ŉ volgepakte hof gelewer. Sy het die twee mans skuldig bevind op aanklag van aanranding met die doel om ernstig te beseer van Mlotswha en Delton Sithole. Jackson en Oosthuizen is ook albei skuldig bevind op aanklagte van poging tot moord, ontvoering en intimidasie. Jackson is ook skuldig bevind aan ŉ klag van dwarsboming van die gereg. Oosthuizen het ook tereg gestaan op aanklag van die besit van ŉ ongelisensieerde vuurwapen. Hy is onskuldig bevind op dié klag. “Ek is tevrede dat die staat hul saak op alle aanklagte behalwe dié van die vuurwapen bo alle redelike twyfel bewys het,” het Mpahlele gesê. Die openbare galery was duidelik baie tevrede met die uitspraak. Die vonnisoplegging vind op 23 Oktober plaas. Jackson en Oosthuizen se borgtog is nie teruggetrek nie. “Ek hoop die gemeenskap sien die wiel van die gereg is aan die rol, vandag was nou die eerste deel, vonnisoplegging is die tweede deel. Ek hoop julle aanvaar dit so,” het Mpahlele gesê. Adv. Robert Molokoane, staatsaanklaer, het aan Maroela Media gesê hy is baie gelukkig en tevrede met die uitspraak. Lees alle vorige berigte oor die doodskis-video-saak op Maroela Media.